b'\n_START_ARTICLE_\nP\xc3\xa4rsti valla vapp\n_START_PARAGRAPH_\nP\xc3\xa4rsti valla vapp on Viljandi maakonnas asunud endise Eesti haldus\xc3\xbcksuse P\xc3\xa4rsti valla vapp._NEWLINE_Vapp kinnitati riigisekret\xc3\xa4r Uno Veeringu poolt 1. aprillil 1996 ning oli kasutusel 20. oktoobrini 2013, kui \xc3\xbchineti Paistu, Saarepeedi ja Viiratsi vallaga uueks omavalitsus\xc3\xbcksuseks Viljandi vallaks.\n_START_SECTION_\nVapi kirjeldus\n_START_PARAGRAPH_\nLainel\xc3\xb5ikelise vasakult langeva kuldse vardaga kaldjaostatud kilbi \xc3\xbclemisel sinisel v\xc3\xa4ljal viljavihk ning alumisel, punasel v\xc3\xa4ljal kolm p\xc3\xbcstist odaotsa \xe2\x80\x93 k\xc3\xb5ik kuldsed.\n_START_SECTION_\nP\xc3\xb5hjendus\n_START_PARAGRAPH_\nSinine s\xc3\xbcmboliseerib tulevikulootust, noorust, vaimsust ja kodumaa taevast. Kollane viljavihk meenutab, et vald asub Eesti \xc3\xbchel p\xc3\xb5lisemal p\xc3\xb5llumajanduslikul alal ning et siinsed inimesed on saanud l\xc3\xa4bi aegade elatist ennek\xc3\xb5ike p\xc3\xb5llult. Kollane lainel\xc3\xb5ikeline laid s\xc3\xbcmboliseerib kohaliku maastiku silmapaistvat objekti, Raudna \xc3\xbcrgorgu j\xc3\xb5ega, samuti teisi veekogusid, mis ilmestavad siinset looduskeskkonda. Telliskivipunane v\xc3\xa4rvus meenutab valla pinnast, turvast ja kohalikku mitmekesist t\xc3\xb6\xc3\xb6stust. Kolm kollast odaotsa osutavad paikkonna kuulsusrikkale muinasajale, mil siinmail l\xc3\xb5id vallutajatega lahinguid eestlaste s\xc3\xb5dalased vaprate vanemate Lembitu, Vootele ja Maniwalde juhtimisel.\n_START_SECTION_\nVapi ajalugu\n_START_PARAGRAPH_\nP\xc3\xa4rsti valla vapi ja lipu etalonkujutis kinnitati Eesti Vabariigi riigisekret\xc3\xa4ri poolt 1. aprillil 1996._NEWLINE_11. septembril 1996 kinnitas vallavolikogu m\xc3\xa4\xc3\xa4rusega nr 63 valla lipu ja vapi kasutamise korra._NEWLINE_Valla lipp ja vapp p\xc3\xbchitseti Viljandi Pauluse kirikus 5. oktoobril 1996._NEWLINE_20. oktoobril 2013, \xc3\xbchinesid P\xc3\xa4rsti, Paistu, Saarepeedi ja Viiratsi vald uueks omavalitsus\xc3\xbcksuseks Viljandi vallaks ning P\xc3\xa4rsti vald l\xc3\xb5petas koos oma vapiga tegevuse.'